Na temelju članka 58. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14) te članka 47. Statuta Osnovne škole Svete Ane u Osijeku nakon provedene rasprave na Učiteljskom vijeću dana 25. svibnja 2015., Vijeću učenika dana 25. svibnja 2015., Vijeću roditelja dana 26. svibnja 2015., Školski odbor Osnovne škole Svete Ane u Osijeku na sjednici održanoj dana 27. svibnja 2015. donosi:

**ETIČKI KODEKS NEPOSREDNIH NOSITELJA ODGOJNO-OBRAZOVNE**

**DJELATNOSTI U OSNOVNOJ ŠKOLI SVETE ANE U OSIJEKU**

**OPĆE ODREDBE**

**Članak 1.**

Etičkim kodeksom neposrednih nositelja odgojno-obrazovne djelatnosti (u daljnjem tekstu: Etički kodeks) propisuje se skup pravila, odnosno etičkih načela, kojih se u radu i ponašanju u školi i školskom okruženju moraju pridržavati neposredni nositelji odgojno-obrazovne djelatnosti u Osnovnoj školi Svete Ane u Osijeku, Osijek, Ulica Svete Ane 2 (u daljnjem tekstu: škola).

Cilj je Etičkoga kodeksa stvaranje ozračja u kojem je svim osobama zajamčen razvoj u skladu s njihovim sposobnostima i sloboda u stupnju u kojem ne ograničava slobodu drugih osoba. Etički kodeks promiče ozračje u kojem svi učitelji i stručni suradnici u obavljanju svoje djelatnosti čuvaju ugled i dostojanstvo svoje profesije te se odgovorno i etički odnose prema svojim kolegama, učenicima, roditeljima i ostalim građanima koji dolaze u kontakt sa Školom.

Izrazi u ovom Etičkome kodeksu navedeni u muškom rodu neutralni su i odnose na sve osobe muškoga i ženskoga spola.

**Članak 2.**

Etičkim kodeksom uređuju se obveze i prava neposrednih nositelja odgojno-

-obrazovne djelatnosti (dalje u tekstu: učitelji i stručni suradnici), odnos učitelja i stručnih suradnika prema učenicima, odnos učitelja i stručnih suradnika prema roditeljima, strankama i ostalim zaposlenicima škole, primjereni način ophođenja i odijevanja u školi, druge odredbe ponašanja u školskom okruženju i neposrednom odgojno–obrazovnom radu te posljedice kršenja ovog Etičkog kodeksa.

**Članak 3.**

Učitelji i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti te vrijednosti zaštićenih međunarodnim pravom, osobito brinući o pravima djece.

**Članak 4.**

Učitelji i stručni suradnici dužni su čuvati dignitet struke u školi i izvan radnog vremena svojim primjerenim i dostojanstvenim ponašanjem.

**TEMELJNA NAČELA**

**Članak 5.**

Na obavljanje poslova i ponašanje u Školi primjenjuju se načela:

Načelo poštivanja propisa i pravnog poretka Republike Hrvatske

Učitelji, stručni suradnici i ostali radnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

Načelo poštovanja dostojanstva osobe

Učitelji, stručni suradnici i ostali radnici trebaju poštovati dostojanstvo svih osoba s kojima su u doticaju prigodom obavljanja poslova.

Učitelji, stručni suradnici i ostali radnici imaju pravo tražiti poštovanje svoje osobnosti od svih s kojima su u doticaju.

Načelo zabrane diskriminacije

Svima je u Školi, u svakom obliku, zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

Načelo jednakosti i pravednosti

Učitelji, stručni suradnici i ostali radnici trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

Načelo samostalnosti nastavnog i drugoga stručnog rada

Učitelju i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

Načelo profesionalnosti

Radnici, a osobito učitelj i stručni suradnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

Načelo slobode mišljenja i izražavanja

U svim područjima života i rada u Školi se potiče i podržava sloboda mišljenja i izražavanja.

Načelo zaštite okoliša i skrbi za održivi razvoj

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

**ODNOS UČITELJA I STRUČNIH SURADNIKA PREMA UČENICIMA**

**Članak 6.**

Učitelji i stručni suradnici dužni su postupati jednako prema svim učenicima bez diskriminacije ili pristranosti na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovinskog stanja, obiteljske situacije ili bilo kojoj drugoj osnovi.

**Članak 7.**

Učitelji i stručni suradnici trebaju odgajati učenike prema načelu postizanja sklada misli, riječi i djela u čemu trebaju biti primjer učenicima.

**Članak 8.**

Kod učenika treba poticati slobodan, odgovoran i ozbiljan pristup učenju uz primjenu suvremenih stručnih, profesionalnih i znanstvenih metoda.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

**Članak 9.**

Učitelji trebaju biti objektivni i nepristrani pri ocjenjivanju učenika.

**Članak 10.**

Dužnost je učitelja i stručnih suradnika uvažavati i prihvaćati učenike s različitim sposobnostima i interesima te im omogućiti odgovarajući intelektualni, emocionalni, moralni i duhovni razvoj u skladu s njihovim mogućnostima.

**Članak 11.**

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 12.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljubljem.

**Članak 13.**

Zabranjeno je fizičko kažnjavanje učenika te svaka metoda psihološkog pritiska kojom se učenika dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz razreda.

**Članak 14.**

Kod saznanja o bilo kakvom obliku fizičkoga ili psihičkoga nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole koji je o tome obvezan izvijestiti nadležne institucije.

**Članak 15.**

U obavljanju odgojno-obrazovnog rada učitelji i stručni suradnici dužni su osobito brižno postupati sa svim informacijama kojima raspolažu vezano za učenike i njihove obitelji. U svakom trenutku moraju biti svjesni da ti podaci predstavljaju profesionalnu tajnu.

Dužnost čuvanja službene i profesionalne tajne obvezna je i nakon prestanka rada u školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

**ODNOS UČITELJA I STRUČNIH SURADNIKA PREMA RODITELJIMA**

**Članak 16.**

Učitelji i stručni suradnici trebaju imati suradničke i suodgovorne odnose s roditeljima/skrbnicima učenika.

**Članak 17.**

Na zamolbu ili zahtjev roditelja/skrbnika učenika, učitelji su dužni primiti ga na razgovor, isključivo ako se time ne remeti redoviti nastavni proces.

U vrijeme predviđeno za informacije učitelj je dužan biti dostupan svim roditeljima zainteresiranim za razgovor.

**Članak 18.**

Odnos učitelja i stručnog suradnika prema roditeljima/skrbnicima treba biti tolerantan uz obvezu uvažavanja stavova roditelja/skrbnika, vodeći računa o dobrobiti djeteta.

**Članak 19.**

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

**ODNOS UČITELJA I STRUČNIH SURADNIKA MEĐUSOBNO, PREMA STRANKAMA**

**I DRUGIM RADNICIMA ŠKOLE**

**Članak 20.**

Odnos učitelja i stručnih suradnika prema radu i radnim obvezama mora biti stručan i profesionalan.

**Članak 21.**

Međusobni odnos učitelja i stručnih suradnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

**Članak 22.**

Učitelji i stručni suradnici dužni su suzdržavati se od ponašanja kojima mogu povrijediti stručni ugled ili način rada drugog učitelja, stručnog suradnika ili drugog zaposlenika škole.

Kod ukazivanja na određena postupanja ili ponašanja drugih učitelja, stručnih suradnika ili ostalih zaposlenika škole treba postupati korektno i obazrivo pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

**Članak 23.**

Učitelji i stručni suradnici obvezni su se prema strankama ponašati kulturno i susretljivo te im omogućiti pristup svakoj informaciju kojom raspolažu, odnosno uputiti ih nadležnoj osobi ili tijelu.

**Članak 24.**

Ophođenje s učenicima, roditeljima, zaposlenicima škole te svim drugim osobama s kojima učitelji i stručni suradnici svakodnevno komuniciraju treba biti kulturno, uljudno i na razini profesije koju obavljaju.

**Članak 25.**

Učitelji i stručni suradnici ne smiju tražiti darove, poticati darivanje niti primati ikakve darove za koje postoji pretpostavka će posredno ili neposredno utjecati na njihovu objektivnost, ispunjavanje profesionalnih obveza te poštivanje profesionalnih prava i dužnosti.

Ucjene, mito i korupcija te drugi oblici nepoćudnih utjecanja koji vode kršenju stručnih kriterija, predstavljaju najgrublju povredu pravila ponašanja u odgoju i obrazovanje te time direktno bacaju sjenu na ugled škole.

**OSTALE ODREDBE**

**Članak 26.**

Osobni izgled učitelja i stručnih suradnika mora biti služben i ozbiljan.

Odjeća učitelja i stručnih suradnika treba biti čista, uredna i primjerena pozivu koji obavljaju.

**Članak 27.**

Učitelj je dužan posebnu pozornost posvetiti svojim nastavnim obvezama.

Nastavu mora održavati redovito prema utvrđenom terminu i trajanju.

Učitelj je dužan sudjelovati u javnom i kulturnom životu škole te u izvannastavnim aktivnostima.

**Članak 28.**

Dužnost je učitelja i stručnih suradnika ukazivati na neprimjerene postupke u vezi s nepoštivanjem odredaba ovog Etičkog kodeksa.

**Članak 29**.

Apsolutno su zabranjena sva neprihvatljiva ponašanja: diskriminacija, ponižavanje te spolno i verbalno uznemiravanje.

U prostorima škole nije dozvoljeno konzumiranje alkoholnih i sličnih napitaka, cigareta i opojnih sredstava.

Povreda odredaba ovog Etičkoga kodeksa smatra se lakšom ili težom povredom profesionalnih obveza za koje osoba treba odgovarati u skladu sa zakonskim odredbama.

**Članak 30.**

Svi učitelji i stručni suradnici koji su na dan stupanja na snagu ovog Etičkoga kodeksa u radnom odnosu u školi dužni su ga se pridržavati.

Svaki učitelj i stručni suradnik koji bude zasnovao radni odnos nakon stupanja na snagu ovog Etičkoga kodeksa, prije sklapanja ugovora o radu dužan je upoznati se s odredbama ovoga Etičkoga kodeksa i pridržavati ih se u radu.

**ETIČKO POVJERENSTVO**

**Članak 31.**

Nepostupanje u skladu s načelima Etičkoga kodeksa, odnosno njegova svjesnog kršenja, predstavlja povredu časti i radnih obveza.

Svaki učitelj i stručni suradnik ima pravo pokrenuti pred Etičkim povjerenstvom zahtjev za davanje mišljenja o sukladnosti određenog djelovanja ili ponašanja s načelima i pravilima Etičkog kodeksa.

**Članak 32.**

Za praćenje primjene odredaba Etičkoga kodeksa i ispunjavanje obveza iz Etičkoga kodeksa u školi se osniva Etičko povjerenstvo.

**Članak 33.**

Etičko povjerenstvo ima predsjednika i dva člana koje imenuje ravnatelj uz suglasnost Učiteljskoga vijeća.

Mandat etičkoga povjerenstva traje dvije godine.

**Članak 34.**

Postupak pred Etičkim povjerenstvom škole pokreće se zahtjevom za davanje mišljenja o sukladnosti određenog djelovanja ili ponašanja s načelima i pravilima Etičkoga kodeksa.

Zahtjev za davanje mišljenja mora biti određen te mora točno opisati konkretne okolnosti slučaja.

Uz zahtjev se mogu podnijeti relevantne isprave i materijali, kao i navodi o odredbama Etičkog kodeksa u vezi kojih se osobito traži mišljenje.

**Članak 35.**

Na temelju zahtjeva i drugih podataka, Etičko povjerenstvo škole donosi svoje mišljenje i dostavlja ga podnositelju zahtjeva.

Pri donošenju mišljenja, Etičko povjerenstvo može zatražiti pisanu izjavu zaposlenika na kojeg se odnosi pritužba te izjave drugih zaposlenika koji imaju saznanja o sadržaju pritužbe.

Pri donošenju mišljenja nastoji se postići konsenzus svih članova Povjerenstva. Ako to nije moguće, mišljenje se donosi na temelju stajališta većine članova Povjerenstva.

Mišljenje se donosi u pisanom obliku u roku od 30 dana od dana primitka zahtjeva.

Mišljenje povjerenstva mora sadržavati sljedeće podatke:

* opis zahtjeva i pitanja o kojima je Povjerenstvo raspravljalo
* navode o načelima i pravilima Etičkog kodeksa koje je u povodu zahtjeva Povjerenstvo uzelo u obzir
* stajalište Povjerenstva o opravdanosti zahtjeva
* obrazloženje mišljenja Povjerenstva.

Mišljenje Etičkoga Povjerenstva djeluje svojim autoritetom i treba služiti tumačenju Etičkoga kodeksa i promicanju etičnog ponašanja u školi.

Ono ne veže druga tijela i nije upravni akt.

**ZAVRŠNE ODREDBE**

**Članak 36.**

Etički kodeks ističe se na oglasnoj ploči u zbornici i objavljuje na mrežnoj stranici škole.

**Članak 37.**

Ovaj Etički kodeks stupa na snagu danom objavljivanja na oglasnoj ploči.

**Članak 38.**

Stupanjem na snagu ovog Etičkoga kodeksa prestaje važiti Etički kodeks KLASA: 003-05/09-01/10, URBROJ: 2158/09-09-01 od 19. svibnja 2009. godine.

KLASA: 003-05/15-01/7

URBROJ: 2158/09-15-01

Predsjednica Školskog odbora:

Dubravka Akšamović

\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Etički kodeks oglašen je na oglasnoj ploči škole dana \_\_\_\_\_\_\_\_\_\_\_\_\_\_\_\_ 2015. godine

Ravnateljica:

Emina Šinka, prof.

­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_